ZAPISNIK

9. seje **SVETA ZAVODA** Vrtca Tržič, ki je bila v torek, 27. 2. 2018, ob 17.30 v zbornici enote Palček.

Prisotni člani sveta zavoda:

Jure Zadnikar – predsednik Sveta zavoda Vrtca Tržič, predstavnik staršev, Vesna Polajnar – podpredsednica sveta zavoda Vrtca Tržič, predstavnica zaposlenih Vrtca Tržič, Urška Jerman – predstavnica zaposlenih Vrtca Tržič, Mira Čemažar – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Maja Meglič Klemenčič – predstavnica staršev, Senta Lorenčič – predstavnica staršev, Anton Kramarič – predstavnik občine ustanoviteljice.

Drugi prisotni: Mira Lauseger – sindikalna zaupnica Vrtca Tržič, Metka Kočar – računovodja Vrtca Tržič

Opravičeno odsotni: Marija Langus – predstavnica zaposlenih Vrtca Tržič, Nevenka Cotelj – predstavnica občine ustanoviteljice, Anže Perčič – predstavnik občine ustanoviteljice

Zapisnikar seje je Kristina Lindav.

Dnevni red:

1. Pregled zadnjega zapisnika in realizacija sklepov zadnje seje, potrditev sklepa korespondenčne seje (Jure Zadnikar).
2. Sprejem Letnega poročila Vrtca Tržič za leto 2017 (priloga 1) (Tatjana Blaži, Metka Kočar).
3. Potrditev Finančnega načrta za leto 2018 (priloga 2) (Metka Kočar).
4. Seznanitev z zaključkom postopka revizije materialnega poslovanja (Tatjana Blaži)
5. Ugotavljanje delovne uspešnosti ravnateljice v letu 2017 (Jure Zadnikar).
6. Razno.

Dnevni red je bil soglasno potrjen.

**Ad 1.**

Predsednik sveta zavoda Vrtca Tržič je pozval k pregledu zadnjega zapisnika.

* Anton Kramarič je povedal, se je z go. Vido Raztresen, predsednico KS Bistrica, dogovoril, da se udeleži seje KS Bistrica, zato bo o tej temi poročal na naslednji seji.
* Mira Čemažar je omenila, da se je na prejšnji seji dogovarjalo o porabi sredstev, ki jih je vrtec zbiral z zbiranjem papirja. Enota Križe je namensko zbirala sredstva in starši se spomnijo, da je bilo teh sredstev okoli 900 evrov. Računovodkinja bo preverila, kako in za kaj konkretno se je ta sredstva porabilo.
* Mira Čemažar je omenila še, da obveznega cepljenja za strokovne delavce za klopni meningitis ni predpisanega, kakor je preverila Suzana Smolej.
* Vesna Polajnar je poudarila, da je na prejšnji govorila o uvajanju otrok – tujcev predvsem v smislu postopnosti, torej namenjanju zadostnega časa za uvajanje.

**SKLEP:** Zapisnik 8. seje Sveta zavoda Vrtca Tržič je bil sprejet.

Predsednik Sveta zavoda Vrtca Tržič je predstavil **sklep 7. korespondenčne seje**, ki se glasi: Svet zavoda Vrtca Tržič podaja predlog za uvrstitev ravnatelja Vrtca Tržič v 50. plačni razred.

- Svet zavoda Vrtca Tržič je potrdil sklep 7. korespondenčne seje.

Predsednik Sveta zavoda Vrtca Tržič je predstavil **sklep 8. korespondenčne seje**, ki se glasi: Svet zavoda Vrtca Tržič potrjuje poročilo inventurne komisije – Poročilo o popisu za leto 2017.

- Svet zavoda Vrtca Tržič je potrdil sklep 8. korespondenčne seje.

**Ad 2.**

Ravnateljica Tatjana Blaži je povedala, da smo Letno poročilo Vrtca Tržič za leto 2017 skušali racionalizirati in se izogniti ponavljanju vsebin, pri pripravi je sledila točkam oz. poglavjem, ki so zakonsko določeni. Izpostavila je cilje do leta 2020, ki se ne spreminjajo, vse delo teži k tem ciljem. Letni cilji so specifični in se oblikujejo v Letnem delovnem, načrtu, predvsem pa je v poročilu zajeto vse, kar se je počelo do zdaj, v smeri poglabljanja in prenašanja znanja v delo v oddelkih, pri oceni uspeha ugotavlja, da je vrtec načrtovane cilje realiziral. Otrok je enako kot prejšnje šolsko leto, torej za 29 oddelkov. Večje težave so edino s plačili staršev, kljub temu, da je Urška Jerman pri izterjavi uspešna. Trenutno je tega dolga za okoli 13.000 evrov. Staršem – dolžnikom se individualno pristopi, napoti se jih po pomoč. Posamezni starši imajo resnične stiske, nekateri pa so zgolj neodzivni, se ne odzovejo niti na povabilo na sestanek. Nekateri so dolžniki že 3 ali 4 leta, pri teh bi bilo potrebno razmišljati o odpisu dolga. Spremenil pa se je Pravilnik o sprejemu otrok, in sicer v določilih, da ob vpisu naslednjih otrok dolžniki dobijo negativne točke. Spodbuden podatek pa je zmanjšanje bolniških odsotnosti za povprečno 2 osebi dnevno, saj se večja pozornost posveča preventivi zdravja, dejavnik pa je tudi pozitivna klima, ki se je razvila v kolektivu.

Vprašanj o poslovnem poročilu ni bilo.

Metka Kočar je predstavila finančni del letnega poročila. Pri pregledu bilanc je izpostavila, da se kaže učinek odmrznitve ukrepov glede plač. Dodaja, da je tržne dejavnosti v vrtcu tako malo, da verjetno ni smiselno, da je vrtec še naprej davčni zavezanec, o čemer bi se lahko dogovarjali v prihodnosti. Izpostavila je donacije, ki jih je v letu 2017 prejel vrtec, in sicer s strani Hoferja so bila za vse otroke vrtca v decembru donirana darilca, s strani staršev oz. donatorjev je prišlo z naslova dohodnine okoli 600 evrov (ta sredstva so namenjena za enoto Deteljica), prejeli smo tudi 4 rabljene računalnike z monitorji. Dom Petra Uzarja je namenil sredstva odpadnih tonerjev, kar je sicer zanemarljiv znesek, a lepa gesta.

Metka Kočar dodaja, da so se zmanjšali stroški materiala in storitev, strošek plač pa je, kot omenjeno, večji. Delovna zaščitna oprema se nabavlja vsaka tri leta, zato je za leto 2017 tu številka višja kot prejšnje leto.

Obnovili smo igrišča (zamenjali tartan pod igrali in mivko v peskovnikih), zaradi otrok z odločbami je višji strošek za dodatne zaposlene (fizična pomoč), kar se financira direktno s strani občine, ne iz cene programa.

Dodaja, da se obveznosti tekoče plačujejo, dolgov ni, številke pa vključujejo zadeve, ki bi zapadle že v letu 2018.

Mira Čemažar je vprašala o porabi prenesenega dobička, torej ali se lahko nameni za kaj, kar predlaga svet zavoda. Metka Kočar odgovarja, je to izhod v sili, če se pojavi nujna investicija. Realno gledano presežka ni, gre za prenose.

Ravnateljica Tatjana Blaži dodaja, da se na občini zavedajo, da je potrebno v vrtcu sanirati marsikaj, najprej zagotovo enota Deteljica, ob obnovi OŠ Križe imajo v mislih tudi vrtec, v smislu igralnice in telovadnice. Z letom 2023 prihajajo novi normativi, ki določajo večjo površino za posameznega otroka, ki bo morala biti zagotovljena, zdaj pa ni, zato se resno lotevajo tega problema.

Mira Čemažar je še pohvalila poročilo, za katerega meni, da je napisano strokovno in berljivo, vidi se, da se izhaja iz prakse, kaj se je delalo, na čem je poudarek. Pri programih je predlagala, da se še več poudarka da medsebojni izmenjavi izkušenj, statistično gledano je pol mladih in manj izkušenih in pol starejših, bolj izkušenih strokovnih delavcev, zato je treba delati na izmenjavi izkušenj. Pohvali nedavno prakso – strokovni starostni aktivi so imeli okrogle mize, kjer se je pokazalo, kako je prenašanje izkušenj dragoceno, je nadgradnja študija literature.

doda, da se pozna skrb za zdravje, vidi se, da se dela na tem, delavci so s tem zadovoljni po vseh enotah, predlaga pa popoldanske dejavnosti v smislu gibanja in druženja, saj po njenem mnenju to veliko pomeni za zadovoljstvo in dobro delo z otroki. Povedala je, da so z ravnateljico in računovodkinjo ob prejemu gradiva za sejo razčistili neznanke, od indeksov in razlik ter vzrokov zanje. Vesna Polajnar se pridružuje, da veliko pomeni razlaga in komunikacija s strani ravnateljice in računovodkinje.

Predsednik Sveta zavoda Vrtca Tržič Jure Zadnikar je pozval h glasovanju o Letnem poročilu za leto 2017.

**SKLEP:** Svet zavoda Vrtca Tržič je sprejel Letno poročilo za leto 2017.

**Ad 3.**

Metka Kočar je povedala, da je Finančni načrt za leto 2018 številčno enak kot za prejšnje leto, ker je usklajen z enotnimi navodili za obe leti, predvideva pa se že, da bo potreben rebalans. Spremenjen je edino plan investicij, in sicer v centralni kuhinji potrebujejo hladilno komoro, vključena je obnova tal v telovadnici enot Deteljica in Palček, tudi strop na Deteljici. Če bodo plani s strani občine drugačni, se finančni načrt naknadno prilagodi.

Ravnateljica Tatjana Blaži je povedala, da se raje kot novem o osebnem vozilu razmišlja o novem kombiniranem vozilu, v katerem se lahko pelje več kot 5 oseb, s soglasjem sveta zavoda in občine bi sredstva za strope namenili za vozila.

Mira Čemažar dodaja, da je zadovoljna, da so v plan vključene vse nujne zadeve, ki so se poudarjale v zadnjem času.

**SKLEP:** Svet zavoda Vrtca Tržič je potrdil Finančni plan za leto 2018.

**Ad 4.**

Ravnateljica Tatjana Blaži je povedala, da je bila revizija materialnega poslovanja v februarju zaključena, prejeli smo poročilo, da smo uspešno izvedli vsa priporočila in ukrepe. V skladu z njimi se bo delalo tudi vnaprej.

**Ad 5.**

Delovna uspešnost se je skladno z navodili ministrstva ugotavljala tako za mag. Natašo Durjava kot za Tatjano Blaži, za prvo od 1. 1. 2017 do 31. 8. 2017, za drugo pa od 1. 9. 2017 do 31. 12. 2017.

Senta Lorenčič je poudarila, da je ocenjevanje – kot so člani sveta zavoda že ugotavljali v preteklih letih – še vedno ocena dela vrtca kot celote, ne ravnateljice same. Zato sta bili obe ravnateljici, ki sta ravnateljevali v letu 2017, ocenjeni s 100 %.

**Ad 6.**

- Na vprašanje Sente Lorenčič sindikalni zaupnici Miri Lauseger o klimi v vrtcu je ta odgovorila, da je klima sodelovalna, komunikacija nemoteno poteka in mnenja se izmenjavajo. Vesna Polajnar je dodala, da je bilo projektno delo v preteklosti res preambiciozno zastavljeno in da je dobrodošlo prizadevanje za poglabljanje in preizkušanje v praksi.

- Maja Meglič Klemenčič se je navezala na Lidlov projekt Hrana ni za tja v en dan, o čemer sta govorili z ravnateljico. Ravnateljica Tatjana Blaži je povedala, da se bo o sodelovanju v projektu dogovarjalo na naslednjem sestanku kolegija, je pa temu vsekakor naklonjena. Prizadevanje, da bi zmanjšali količine zavržene hrane, se delno že pozna, starši zaradi dopisov in posebnih prizadevanj strokovnih delavcev, ki posameznemu staršu osebno omenijo problem, bolj vestno odjavljajo od prehrane. Glede eko-usmeritve strokovne delavke povedo, da je delo na tem že v praksi, nismo pa še sistemsko vključeni.

- Ravnateljica Tatjana Blaži je omenila še mentorsko delo starejših mlajšim strokovnim delavcem, o čemer je bilo že nekaj govora. Mira Lauseger se strinja s prizadevanji o izmenjavi izkušenj.

- Anton Kramarič je spomnil na diskusijo o sodelovanju enote Deteljica s KS Bistrica. Udeležil se bo seje KS Bistrica, prosi pa za usmeritve. Navezal se bo na to sodelovanje, ki naj bi bilo po njegovem mnenju bolj vzajemno, dvosmerno. Ravnateljica Tatjana Blaži predlaga, da se mogoče naveže na njihove ideje, prisluhne njihovemu mnenju, saj je sodelovanje na zavidljivi ravni, res pa v večini z enoto Deteljica, ki je umeščena v to krajevno skupnost. Potencial je mogoče sodelovanje enote Palček.

- Urška Jerman je izpostavila temo stavke, ki je potekala 14. 2. 2018, saj vrtec še ni prejel navodil glede obračuna oskrbnin, le obvestilo z občine, da se čaka na navodila s strani ministrstva. Enako čakamo glede obračuna plač za dan stavke. Urška Jerman je izračunala, koliko vrtec stane stavka, glede na navodila iz leta 2012, navaja znesek okoli 8.000 evrov.

Ker navodil še ni, se je vrtec obrnil na občino, od koder so odgovorili, da imajo stališče, da staršem ne moramo zaračunati programa, ki ni bil izveden. Omenjenih stroškov ni mogoče kriti iz nobenega vira. Načrtuje se še ena stavka, ob omenjenih predpostavkah bo torej strošek dvakraten. Urška Jerman poziva člane sveta zavoda, naj podajo predloge, od kod pridobiti sredstva za ta strošek.

Mira Lauseger pojasnjuje, da se kot sindikalna zaupnica drži navodil SVIZ-a in se zaveda problema, a se zavzema za pravice delavcev.

Tatjana Blaži dodaja, da je težko prositi starše, naj ne pripeljejo otrok na dan stavke, saj imamo do njih moralno odgovornost. Urška Jerman predlaga, da se posledice stavke delavcem predstavi pred glasovanjem za oz. proti stavki tudi s te plati. Na posledice, ki vplivajo na starše, se ne gleda, se jih le redko omenja. Vesna Polajnar dodaja, da dejansko podpira obe mnenji, a zadovoljivih razlag oz. odgovorov vnaprej ni bilo. Mira Lauseger pove, da se je stavko podprlo zaradi neenakosti v plačah. Doda, da se res pripravlja stavka v marcu, a navodil še ni. Urška Jerman prosi, da se predloži vso dokumentacijo delavcem pred opredeljevanjem o stavki. Delavci morajo dobiti točna navodila vnaprej.

Jure Zadnikar se sprašuje, zakaj se podpira in financira SVIZ, če z njim člani niso zadovoljni. Vesna Polajnar doda, da starši ob vnovični stavki verjetno ne bodo več tako solidarni.

Urška Jerman se strinja s predlogom, da vidik stroškov stavke in drugih posledic sama izpostavi na aktivih enot.

Seja je bila zaključena ob 19.10.

Zapisnikar: Predsednik Sveta zavoda Vrtca Tržič

Kristina Lindav Jure Zadnikar